בס"ד, אדר הראשון תשפ"ד

**פתיחה למסכת בבא מציעא**

**"אֱמֶת וּמִשְׁפַּט שָׁלוֹם שִׁפְטוּ בְּשַׁעֲרֵיכֶם"**

**א.**

1. **משנה בבא מציעא, דף ב':** "שנים אוחזין בטלית, זה אומר: אני מצאתיה, וזה אומר: אני מצאתיה. זה אומר: כולה שלי, וזה אומר: כולה שלי. זה ישבע שאין לו בה פחות מחציה, וזה ישבע שאין לו בה פחות מחציה, ויחלוקו".
2. **רש"י שם:** "שנים אוחזין בטלית - דוקא אוחזין, דשניהם מוחזקים בה ואין לזה כח בה יותר מזה, שאילו היתה ביד אחד לבדו, הוי אידך המוציא מחבירו, ועליו להביא ראיה בעדים שהיא שלו, ואינו נאמן זה ליטול בשבועה".
3. **בבא מציעא שם:** "לימא מתניתין דלא כרבי יוסי, דאי כרבי יוסי - הא אמר: אם כן מה הפסיד רמאי? אלא, הכל יהא מונח עד שיבא אליהו".
4. **תוספות שם:** "ויחלוקו - תימה דמאי שנא מההיא דארבא דאמר כל דאלים גבר?! ויש לומר דאוחזין שאני דחשיב כאילו כל אחד יש לו בה בודאי החצי דאנן סהדי דמאי דתפיס האי דידיה הוא וכן במנה שלישי דמדמי בגמרא לטלית חשיב ההוא שהנפקד תופס בחזקת שניהם כאילו הם עצמם מוחזקים בו לכך משני דהתם ודאי דחד מינייהו הוא ואין החלוקה יכולה להיות אמת ולכך יהא מונח, אבל טלית דאיכא למימר דתרוייהו הוא יחלוקו ... אבל בארבא אף על גב דאפשר שהיא של שניהם כיון דאין מוחזקין בו הוי דינא כל דאלים גבר".
5. **רא"ש בבא מציעא, א' א':** "ויותר ראוי לומר להם שכל מי שתגבר ידו בכח או בראיות שיזכה וסומכין על זה שמי שהדין עמו קרוב להביא ראיות. ועוד שמי שהדין עמו מוסר נפשו להעמיד את שלו בידו יותר ממה שמוסר האחר נפשו לגזול ועוד יאמר זה מה בצע שאמסור נפשי והיום או למחר יביא ראיה ויוציאנה מידי".

**ב.**

1. **זכריה ח', י"ד-י"ט:** "כִּי כֹה אָמַר ה' צְבָאוֹת כַּאֲשֶׁר זָמַמְתִּי לְהָרַע לָכֶם בְּהַקְצִיף אֲבֹתֵיכֶם אֹתִי אָמַר ה' צְבָ-אוֹת וְלֹא נִחָמְתִּי: כֵּן שַׁבְתִּי זָמַמְתִּי בַּיָּמִים הָאֵלֶּה לְהֵיטִיב אֶת יְרוּשָׁלִַם וְאֶת בֵּית יְהוּדָה אַל תִּירָאוּ: אֵלֶּה הַדְּבָרִים אֲשֶׁר תַּעֲשׂוּ דַּבְּרוּ אֱמֶת אִישׁ אֶת רֵעֵהוּ אֱמֶת וּמִשְׁפַּט שָׁלוֹם שִׁפְטוּ בְּשַׁעֲרֵיכֶם: וְאִישׁ אֶת רָעַת רֵעֵהוּ אַל תַּחְשְׁבוּ בִּלְבַבְכֶם וּשְׁבֻעַת שֶׁקֶר אַל תֶּאֱהָבוּ כִּי אֶת כָּל אֵלֶּה אֲשֶׁר שָׂנֵאתִי נְאֻם ה': וַיְהִי דְּבַר ה' צְבָאוֹת אֵלַי לֵאמֹר: כֹּה אָמַר ה' צְבָאוֹת צוֹם הָרְבִיעִי וְצוֹם הַחֲמִישִׁי וְצוֹם הַשְּׁבִיעִי וְצוֹם הָעֲשִׂירִי יִהְיֶה לְבֵית יְהוּדָה לְשָׂשׂוֹן וּלְשִׂמְחָה וּלְמֹעֲדִים טוֹבִים וְהָאֱמֶת וְהַשָּׁלוֹם אֱהָבוּ:".
2. **מסכת אבות, א' י"ח:** "רבן שמעון בן גמליאל אומר על שלשה דברים העולם עומד על הדין ועל האמת ועל השלום שנאמר: אמת ומשפט שלום שפטו בשעריכם".
3. **טור חושן משפט, א':** "רבן שמעון בן גמליאל אומר על ג' דברים העולם קיים על הדין ועל האמת ועל השלום פי' ה"ר יונה ז"ל: אין פירושו שבשביל ג' דברים אלו נברא העולם שהרי בתחילת הפרק אומר על ג' דברים העולם עומד ואינם אלו שזוכר כאן אלא מתחלה אמר שבשביל ג' דברים נברא העולם ואלו הן התורה והעבודה וגמילות חסדים ... וכאן אמר העולם קיים פירוש אחר שנברא מתקיים על ידי אלו שעל ידי הדיינין שדנין בין איש לחבירו העולם קיים כי אלמלא הדין כל דאלים גבר, וכן האמת כמו שאמרו שקר אין לו רגלים אבל האמת הוא יסוד ומעמד גדול לכל הדברים. וכן השלום כמו שאמרו הוי מתפלל בשלומה של מלכות שאלמלא מורא מלכות איש את רעהו חיים בלעו".
4. **סנהדרין, דף ו':** "רבי אליעזר בנו של רבי יוסי הגלילי אומר: אסור לבצוע, וכל הבוצע - הרי זה חוטא, וכל המברך את הבוצע - הרי זה מנאץ, ועל זה נאמר בצע ברך נאץ ה', אלא: יקוב הדין את ההר, שנאמר כי המשפט לא-להים הוא. וכן משה היה אומר יקוב הדין את ההר, אבל אהרן אוהב שלום ורודף שלום, ומשים שלום בין אדם לחבירו, שנאמר תורת אמת היתה בפיהו ועולה לא נמצא בשפתיו בשלום ובמישור הלך אתי ורבים השיב מעון ... רבי יהושע בן קרחה אומר: מצוה לבצוע, שנאמר: אמת ומשפט שלום שפטו בשעריכם. והלא במקום שיש משפט - אין שלום, ובמקום שיש שלום - אין משפט. אלא איזהו משפט שיש בו שלום - הוי אומר: זה ביצוע. וכן בדוד הוא אומר ויהי דוד עושה משפט וצדקה, והלא כל מקום שיש משפט - אין צדקה, וצדקה - אין משפט, אלא איזהו משפט שיש בו צדקה - הוי אומר: זה ביצוע".
5. **תוספות שם:** "אבל אהרן - פי' כיון שלא היה דיין ולא היה הדין בא לפניו אלא לפני משה ודאי לדידיה שרי".
6. **רמב"ם סנהדרין, כ"ב ד':** "מצוה לומר לבעלי דינים בתחילה בדין אתם רוצים או בפשרה, אם רצו בפשרה עושין ביניהן פשרה, וכל בית דין שעושין פשרה תמיד הרי זה משובח ועליו נאמר משפט שלום שפטו בשעריכם אי זהו משפט שיש עמו שלום הוי אומר זה ביצוע, וכן בדוד הוא אומר ויהי דוד עושה משפט וצדקה לכל עמו איזהו משפט שיש עמו צדקה הוי אומר זהו ביצוע והיא הפשרה".

**ג.**

1. **פרופ' אביעד ואלישבע הכהן, "גישור, פישור ויישוב סכסוכים":** "לא לחינם קבע המחוקק הישראלי - ודומה שאין לו אח ורֵע בעולם - את ה"שלום" כאחד הערכים המחייבים את בית המשפט בבואו להכריע את הדין. סעיף 2 לחוק יסודות המשפט, התש"ם-1980, קובע שכשיש בחוק לקונה, מִשֶעולה לפני בית המשפט "שאלה משפטית הטעונה הכרעה, ולא מצא לה תשובה בדבר חקיקה, בהלכה פסוקה או בדרך של היקש יכריע בה לאור עקרונות החירות, הצדק, היושר והשלום של מורשת ישראל. מה טיבו של "שלום" זה ומה מקומו ביחס ל"דין" ול"צדק"? האם ערך אחד עדיף ממשנהו? ואולי הן שתי דרכים חלופיות ומקובלות? ושמא ניתן לעשות שלום דווקא על ידי ה"דין" - המערכת השיפוטית כפי שנרמז במקרא: "אמת ומשפט שלום שפטו בשעריכם".
2. **השופט מנחם אלון ז"ל, בג"ץ הגר נגד הגר, 3/6/1993:** "על אמנות השיפוט נאמר בזכריה (פרק ח, פסוק טז): "אמת ומשפט שלום שפטו בשעריכם". מכוחם של דברי הנביא האמורים נאמר על מקומו של הדין בעולמנו, מפי רבן שמעון בן גמליאל, נשיא ישראל: "על שלושה דברים העולם קיים: על הדין ועל האמת ועל השלום" (אבות א, יח); ולפי דברי התלמוד הירושלמי שעל משנה זו - "נעשה הדין, נעשה אמת, נעשה שלום" (ירושלמי מגילה, פרק ג, הלכה ו). משמעויות שונות, לעתים מתוך תמיהות שונות, נתלו באמרות גדולות אלה שבנביא, במשנה ובתלמוד הירושלמי; דומה שלעניננו אנו משמעות נוספת להן. הדין נעשה. לא על פי הוראות דין מפורשות ומפורטות באנו לעשייה זו, אלא עקרונות, כללים ושיקולים מהמערכת המשפטית, מעולמה של יהדות וחברה בת תרבות בימינו היו ביסוד עשיית דין זו. וכן נעשה אמת, כפי שמצווה הדיין לפסוק - דין אמת לאמתו - לפי הדין ולפנים משורת הדין, לפי הדין ולפי טבעו של עולם ... עשיית השלום ערך על הוא בעולמה של יהדות, בהגותה ובמשפטה, וכל מקורותיה מלאי שבחה. ומשמש הוא ערך השלום כאחד מארבעת העקרונות של מורשת ישראל - בנוסף לחרות, לצדק וליושר - שעל פיהם תוכרע שאלה משפטית כאשר אין לה תשובה בחקיקה, בפסיקה ובהיקש (חוק יסודות המשפט, תש"ם-1980). ועל פי עקרונות אלה - שיסוד הם לערכיה של מדינה יהודית - מצווים אנו להכריע בבואנו לפרש זכות מזכויות היסוד שבחוק יסוד: כבוד האדם וחירותו, ובין היתר, זכות היסוד של כבוד האדם, שהוא הוא הלוז שבנושא הדיון במקרה שבפנינו. משישרור השלום בין בעלי הדין, תושלם מלאכת עשיית הדין, והמנוח - הבן והבעל - ינוח על משכבו בשלום".

**ד.**

1. **מסכת "דרך ארץ" (וכן הוא בירושלמי תענית ד' ב', מגילה ג' ו'):** "תמן תנינא רבן שמעון בן גמליאל אומר על שלשה דברים העולם עומד על הדין ועל האמת ועל השלום. אמר ר' מונא ושלשתן דבר אחד הם נעשה הדין נעשה אמת נעשה שלום, ושלשתן בפסוק אחד נאמרו, שנאמר אמת ומשפט שלום שפטו בשעריכם, כל מקום שיש משפט יש שלום, וכל מקום שיש שלום יש משפט".
2. **בית יוסף, חושן משפט א':** "ואפשר לפרש שכל שלשה דברים שהזכיר רבן שמעון בן גמליאל הם בענין הדין. כי מה שאמר על הדין הוא תלוי בדיין לדונו לאמתו. ועל האמת תלוי בעדים שלא יעידו שקר. ועל השלום תלוי בבעלי הדין לסלק מריבה מביניהם ולקבל עליהם את הדין בסבר פנים יפות".
3. **רבינו יונה על אבות, שם:** "רבן שמעון בן גמליאל אומר על שלשה דברים העולם קיים: על הדין – שידון דין אמת לאמתו. ועל האמת – שיש לאדם ללכת בדרכי התשובה שהוא אמת ותורתו אמת והולך בדרכי הקדוש ברוך הוא אמת ג"כ ילך באותו הדרך שנאמר והלכת בדרכיו ... ועל השלום - הוא כולל לכל טוב שבעולם ואין תכלית לתועלתו ושלום על ישראל".
4. **מדרש תנחומא, פרשת שופטים:** "כי תצא למלחמה וגו' מה כתיב למעלה מן הענין ודרשו השופטים היטב משיעשו השופטים דין צאו למלחמה ואתם נוצחין, וכן אמר דוד עשיתי משפט וצדק בל תניחני לעושקי, וכתיב ערוב עבדך לטוב אל יעשקוני זדים. ואף הקדוש ברוך הוא אינו מתרומם בעולם אלא בדין שנאמר "ויגבה ה' צב-אות במשפט". רבן שמעון בן גמליאל אומר על שלשה דברים העולם קיים על הדין ועל האמת ועל השלום, אמר ריב"ל וכלם תלוין בדין כי בדין נעשה שלום ונעשה אמת לפיכך כשישראל עושין את הדין הקדוש ברוך הוא מפיל שונאיהן לפניהם שנאמר "לו עמי שומע לי וגו' כמעט אויביהם אכניע וגו' ". ומה הן דרכיו של הקדוש ברוך הוא? צדק ומשפט שנאמר ושמרו דרך ה' לעשות צדקה ומשפט, לפיכך כתיב בפרשת דיינין ושפטו את העם משפט צדק ואח"כ כי תצא למלחמה על אויביך".